贈陳宗之  其一
作者：鄭斯立
朝代：宋

paragraphs: 昔人躭隠約，屠酤身亦安。
矧伊叢古書，枕藉於其間。
讀書博詩趣，鬻書奉親歡。
君能有此樂，冷淡世所難。
我本抱孤尚，爲貧試彈冠。
欲和南薰琴，秋風欻戒寒。
恬無分外想，賸有日晷閒。
閲書於市廛，得君羈思寬。
誦其所爲詩，刻苦雕肺肝。
陶韋淡不俗，郊島深以艱。
君勇欲兼之，日夜吟辛酸。
京華聲利窟，車馬如浪翻。
淡妝誰爲容，古曲誰爲彈。
桐陰覆月色，靜夜獨往還。
人皆掉臂過，我自刮眼看。
百年適志耳，豈必身是官。
不見林和靖，清名載孤山。